Fed-storm waai rand tot R14,50 teen dollar | Netwerk24
Fed-storm waai rand tot R14,50 teen dollar
Deur Elvira Wood 01 Augustus 2019 10:30
Die rand het Donderdagoggend vir die eerste keer in meer as 'n maand tot R14,50 per dollar verswak.
Dit het by R14,4945 gedraai nadat dit Woensdag in New York op die laagste vlak sedert 24 Junie, R14,36, gesluit het.
Die dollar staan sterker teenoor byna alle geldeenhede. Foto: Elvira Wood
Die dollar het teenoor die meeste geldeenhede versterk weens aanduidings dat die Federale Reserweraad (Fed) nie van plan is om die VSA se rentekoers skerp of herhaaldelik te verlaag nie.
Hoewel Woensdagaand se verlaging van die rentekoers met 0,25 van 'n persentasiepunt alom verwag is, het baie ontleders gehoop die Fed sou die rentekoers met 0,5 verlaag óf aandui dat 'n hele reeks rentekoersverlagings op pad is.
Nou lyk dit asof hoogstens drie klein rentekoersverlagings oor die volgende paar jaar verwag kan word – en Jerome Powell, Fed-voorsitter, het ook benadruk dat daar ekonomiese risiko's is wat verdere verlagings kan verhinder.
Powell het verwys na 'n "middel-van-die-siklus-aanpassings". In vorige soortgelyke omstandighede – onder meer in 1995 en 1998 – het dit drie rentekoersverlagings van altesame 0,75 van 'n persentasiepunt meegebring.
Die feit dat twee lede van die opemarkkomitee Woensdag gestem het om die rentekoers onveranderd te hou, beteken daar is glad nie sekerheid van verdere rentekoersverlagings nie.
Volgens Nedbank sal die rand onder druk bly, minstens totdat werkloosheidsyfers Vrydag in die VSA uitgereik word.
Die Investec-ekonoom Annabel Bishop sê die 0,25-verlaging is reeds in die waarde van die rand ingereken, wat die rand vroeg in Julie tot onder R14 per dollar laat versterk het.
Dit was die eerste keer in 'n dekade – sedert voor die finansiële krisis van 2008 – dat die Fed die rentekoers verlaag het.
Die federalefondskoers is vanaf die band van 2,25% tot 2,5% tot die band van 2% tot 2,25% verlaag.
Dit kom twee weke nadat die Suid-Afrikaanse Reserwebank plaaslike rentekoerse ook met 0,25 van 'n persentasiepunt verlaag het. Die repokoers is nou 6,5% en handelsbanke se prima rentekoers 10%.
CNBC berig dit is nie net die rand wat 'n dwarsklap gekry het nie.
Die goudprys het ook teruggesak. Dit is omdat goud tipies eerder as veilige beleggingshawe beskou word. 'n Sterker dollar is dus 'n aantrekliker belegging.
Goud het vroeg Donderdagoggend teen $1 421,70 per fynons verhandel. Dit is bykans $20 per fynons minder as 'n dag tevore.
Die rand verhandel vroeg Donderdagoggend teen R17,41 teenoor die Britse pond en R15,86 teenoor die euro.